《剑州古柏行》
清代·吴振棫

剑州之柏奇在多，百里塞尽涧与阿。剑州之柏多愈奇，千谲万幻无端倪。

质如坚金色如石，老气九州无与敌。横枝突怒穿别岭，危根虚无挂绝壁。

半枯半生熊绝殊，欲仆欲起势尤激。怒芽泼黛媚魑魍，空腔出火下霹雳。

峰颠一株气象尊，山中万木皆儿孙。顽阴不受日月照，一碧倒卷天光吞。

翠云抟结天上廊，每来见此喜欲狂。朝潮夕汐弄奇响，上天下地流空香。

只愁山尽树亦尽，不因路险嫌山长。拙吟体物苦难消，写示旁人供一笑。

须知物类何重轻，端赖风徽足凭吊。仙踪尚有留侯山，神物终怀孔明庙。

作者简介：（1792—1870）浙江钱塘人。字仲云，亦作仲耘，号毅甫，晚号再翁。嘉庆十九年进士，授编修。咸丰间，历任疆吏，在云南最久，先后任巡抚、署云贵总督，继又实授。在任禁止以团练为名杀掠回民，使云南民族矛盾稍缓。有《养吉斋丛录、馀录》、《黔语》、《花宜馆诗钞》等。